Visiem zināms
"Visiem zināms" (spāņu: Todos lo saben) ir 2018. gada Spānijas, Francijas un Itālijas mistērijas trillera filma, kuras režisors un scenārija autors ir Asgars Farhadi. Filmā galvenās lomas atveido Havjers Bardems, Penelope Krusa, Rikardo Darins un Bārbara Lenija. Filma stāsta par Argentīnā dzīvojošo spānieti Lauru (Krusa), kura kopā ar saviem diviem bērniem ierodas dzimtajā pilsētā Spānijā, lai piedalītos māsas kāzās. Tomēr viesošanās drīz vien kļūst traģiska, kad tiek nolaupīta viņas meita. Filmas "Visiem zināms" pirmizrāde notika 2018. gada 8. maijā Kannu kinofestivālā, kur tā bija festivāla atklāšanas filma un sacentās par Zelta palmas zaru. Latvijā filmas pirmizrāde notika 2019. gada 22. februārī. Tīmekļa vietnē Rotten Tomatoes filmai ir 79% vērtējums.